ગામનું પાણી ક્ષારવાળુ હોવાથી પથરીની સમસ્યા રહે છે, ગામમાં નર્મદાનું પાણી હજુ પહોંચ્યું નથી. રાણાધાર શાળામાં બે વૉટર પ્યુરિફાયર મૂકવામાં આવ્યાં છે. ઑટોમેટિક અદ્યતન સુવિધાવાળું ટોઇલેટ ૧૦ લાખના ખર્ચે ઊભું કરવામાં આવ્યું છે. શાળામાં ૮ ધોરણ છે અને ૯ ઓરડાઓ છે. સાથે વિશેષ પ્રાર્થના ખંડ છે. મધ્યાહ્ન ભોજનમાં સંપૂર્ણ સાત્ત્વિક અને રોજના મેનુ પ્રમાણે ઢોકળાં, લાપસી, દાળભાત વગેરે રસોઈ જમાડવામાં આવે છે. સરવે મુજબ ઘોઘા તાલુકો કુપોષિત તાલુકામાં આવે છે. સરકારની દૂધ સંજીવની યોજના હેઠળ શાળાને બાળક દીઠ રોજ ૨૦૦ મિલી ફ્લેવર્ડ દૂધ આપવામાં આવે છે. મોરચંદ ગામની શ્રી રાણાધાર પ્રાથમિક શાળાના આચાર્ય ભરતભાઈ બારૈયા કહે છે, ‘આ દૂધ વિતરણથી શાળામાં વિદ્યાર્થીઓની હાજરી ઘણી વધી છે. સામાન્ય રીતે મજૂરી કામ કરતા ગામલોકો બાળકોને બે-પાંચ રૃપિયા આપીને કામે જતા રહેતા. ઘરે બેસતાં આ બાળકો ફ્લેવર્ડ દૂધ મળતાં દૂધના લોભે પણ શાળાએ આવતાં થયાં છે.’